***Suvestinė redakcija nuo 2020-01-01***

PATVIRTINTA

Neringos savivaldybės tarybos

2016 m. gruodžio 22 d.

sprendimu Nr. T1-237

**NERINGOS SAVIVALDYBĖS PREKYBOS VIEŠOSIOSE VIETOSE**

**TAISYKLĖS**

**I. BENDROSIOS NUOSTATOS**

1. Neringos savivaldybės prekybos viešosiose vietose taisyklės (toliau – Taisyklės) nustato bendruosius mažmeninės prekybos ar paslaugų teikimo reikalavimus visos Neringos savivaldybės (toliau – Savivaldybė) administruojamose gyvenvietėse ir kitose viešosiose teritorijose.

2. Taisyklės parengtos vadovaujantis Lietuvos Respublikos vietos savivaldos įstatymu, Lietuvos Respublikos statybos įstatymu, Lietuvos Respublikos rinkliavų įstatymu bei kitais Lietuvos Respublikos įstatymais, poįstatyminiais aktais, savivaldybės tarybos sprendimais.

3. Šių Taisyklių privalo laikytis visi įstatymų nustatyta tvarka įregistravę savo veiklą juridiniai ar fiziniai asmenys, prekiaujantys ar teikiantys paslaugas laikinuose statiniuose, nuo (iš) laikinų įrenginių, prekybai pritaikytų dviračių, priekabų, automobilių, vežimėlių, išnešiojamąja prekyba bei poilsio ir sporto reikmenų ir įrangos nuomos, vandens pramogų inventoriaus nuomos, žaidimų, mažųjų atrakcionų, kinkomojo transporto ar keleivių vežimo mažaisiais traukinukais paslaugas. Fiziniai ir juridiniai asmenys privalo laikytis veiklos apribojimų, nustatytų Lietuvos Respublikos įstatymais, poįstatyminiais aktais, Neringos savivaldybės tarybos sprendimais.

4. Pagrindinės šiose Taisyklėse vartojamos sąvokos suprantamos taip, kaip jos apibrėžtos Lietuvos Respublikos statybos įstatyme, Lietuvos Respublikos alkoholio kontrolės įstatyme, kituose galiojančiuose teisės aktuose. Papildomos sąvokos, vartojamos šiose Taisyklėse:

**Išnešiojamoji prekyba** – mažmeninė prekyba, kai prekės gyventojams išnešiojamos krepšiuose pagal suderintą Architektūros skyriuje maršrutą, sustojant parduoti vienoje vietoje ne ilgiau kaip 20 minučių. Išnešiojamosios prekybos maršrute nurodoma trasa, kurioje gali vykti mažmeninė prekyba. Išnešiojamoji prekyba negali turėti maršrute nurodytų stovėjimo vietų.

**Įrenginiai** – mašinos, prietaisai, įtaisai energijai, medžiagoms gaminti ir informacijai priimti, perduoti ar keisti.

**Kontaktinis centras** – Lietuvos Respublikos Vyriausybės įgaliotas viešasis juridinis asmuo, kuris, bendradarbiaudamas su Lietuvos Respublikos kompetentingomis institucijomis, teikia Lietuvos Respublikos paslaugų įstatyme nustatytą informaciją teikėjams ir gavėjams ir užtikrina galimybę atlikti visas su teisės teikti paslaugas įgijimu ir paslaugų teikimo veiklos vykdymu susijusias procedūras ir formalumus elektroninėmis priemonėmis, taip pat atlieka kitas Lietuvos Respublikos paslaugų įstatymu jam pavestas funkcijas. Lietuvos paslaugų ir gaminių kontaktinio centro portalo adresas [www.verslovartai.lt](http://www.verslovartai.lt).

**Leidimas** **prekiauti ar teikti paslaugas savivaldybės tarybos nustatytose viešosiose vietose** (toliau – Leidimas) – tam tikram laikotarpiui išduodamas dokumentas, leidžiantis verstis prekyba ar teikti paslaugas Neringos savivaldybės tarybos nustatytose viešosiose vietose (Priedas Nr.1).

**Pardavėjas,** **paslaugų teikėjas** - teisės aktų nustatyta tvarka turintis teisę prekiauti ar teikti paslaugas, kuris verčiasi mažmenine prekyba ar teikia paslaugas viešosiose vietose.

**Prašymas** – nustatytos formos dokumentas, kuriame išdėstomas pareiškėjo prašymas gauti Leidimą (Priedai Nr. 2; 3).

**Prekybai pritaikyta laikinoji įranga** – sukomplektuoti lauke statomi prekybos įrenginiai (prekystaliai, vežimėliai, šaldomieji vežimėliai, stalai, skėčiai, gėlinės, tvorelės, termosai, krepšiai, kėdės, pakylos, saulėdengės, ir kt.), kuriuos leista pastatyti ar naudoti ribotą laiką.

**Prekyba nuo specialiai tam pritaikytų dviračių, automobilių -** sukomplektuota lauke statoma prekybos įranga specialiai tam pritaikytuose dviračiuose, automobiliuose, kurių projektas suderintas Architektūros skyriuje.

**Registracijos žurnalas** - nustatytos formos dokumentas, kuriame Savivaldybės darbuotojas, atsakingas už Leidimų išdavimą, registruoja išduodamus leidimus (Priedai Nr. 4; 5).

**Vandens atrakcionas –** pramoginis plaukiojimo vandenyje įrenginys (išskyrus vandens motociklus, katerius ir kitus sportinius laivus).

**Vartotojas** – asmuo, kuris išreiškia norą pirkti, perka ir vartoja prekę, naudoja paslaugas savo asmeniniams, šeimos ar namų ūkio poreikiams tenkinti.

**Viešoji vieta** - Savivaldybės teritorijoje esanti Savivaldybei ar valstybei nuosavybės teise priklausanti ar patikėjimo teise valdoma teritorija (gatvės, aikštės, skverai, parkai, pėsčiųjų takai, paplūdimiai bei jų prieigos ir kitos žmonių susibūrimo vietos)ir visuomenei prieinamas nuomos (panaudos) sutarties pagrindu valdomas žemės sklypas, kuriame vykdoma prekyba arba teikiamos paslaugos iš (nuo) laikinų įrenginių, kioskų, specializuotų automobilių, automobilių priekabų, dviračių, vežimėlių, nestacionarių viešo maitinimo įmonių (lauko kavinių), teikiamos poilsio ir sporto reikmenų ir įrangos, vandens pramogų inventoriaus nuomos, žaidimų, mažųjų atrakcionų, kinkomojo transporto ar keleivių vežimo mažaisiais traukinukais paslaugos.

**Vietinė rinkliava** – Savivaldybės tarybos sprendimu nustatyta privaloma įmoka, galiojanti Savivaldybės teritorijoje.

5. Viešosioms vietoms taikomi užimamo ploto matmenų apribojimai, kaip nurodyta Savivaldybės tarybos patvirtintose viešųjų vietų schemose ir aukščio apribojimai – ne daugiau kaip 5,5 m.

6. Nuomos (panaudos) sutarties pagrindu valdomuose (naudojamuose) žemės sklypuose įrengiamų prekybos ar paslaugų teikimo vietų įrangos projektą šio žemės sklypo nuomininkas privalo derinti su KNNP direkcija, jei žemės sklypas yra kultūros paveldo apsaugos teritorijoje – su Kultūros paveldo departamentu prie Kultūros ministerijos bei Neringos savivaldybės administracijos Architektūros skyriuje. Suderintas projektas (toliau tekste – Projektas) prilygsta Leidimui ir galioja dvejus metus nuo derinimo datos. Jei per suderinto Projekto dvejus metus keičiama prekybos įranga ar įrangos išdėstymas teritorijoje, Projektas privalo būti derinamas iš naujo.

7. Nuomos (panaudos) sutarties pagrindu valdomų (naudojamų) žemės sklypų nuomininkai gali vykdyti komercinę veiklą gyvenamosios paskirties sklype. Gyvenamosios paskirties sklypuose draudžiama komercinę veiklą vykdyti subnuomininkams.

8. Teikiamų derinti laikinų prekybos ar paslaugų teikimo įrenginių, kioskų, nesudėtingų, laikinų statinių, prekybai pritaikytų dviračių, priekabų, automobilių, žaidimų, mažųjų atrakcionų projektų tvarka yra skelbiama Neringos savivaldybės administracijos direktoriaus įsakymu patvirtintame Laikinų prekybos ar paslaugų teikimo įrenginių, kioskų, nesudėtingų laikinų statinių, prekybai pritaikytų dviračių, priekabų, automobilių, žaidimų, mažųjų atrakcionų viešosiose vietose projektų derinimo tvarkos apraše.

9. Asmenys, įsigiję Leidimus Verslo ir strateginės plėtros skyriuje, turi teisę prekiauti ar teikti paslaugas Savivaldybės tarybos nustatytose viešosiose vietose. Įvykus einamųjų metų pirmai atrankai, Savivaldybės tarybos sprendimu nustatytų Viešųjų vietų prekiauti ar teikti paslaugas nuo (iš) laikinųjų prekybos įrenginių, kioskų, paviljonų, prekybai pritaikytų automobilių ar priekabų, dviračių, vežimėlių, kinkomojo transporto, keleivių vežimo mažaisiais traukinukais, poilsio, vandens pramogų ir sporto reikmenų ir įrangos, žaidimų ir mažųjų atrakcionų nuomos vietų sąrašas (schemos) nekeičiamas ir nepildomas naujomis vietomis.

10. Viešosiose vietose prekiauti ar teikti paslaugas be Leidimo arba Projekto draudžiama.

**II. REIKALAVIMAI PARDAVĖJUI AR PASLAUGŲ TEIKĖJUI**

11. Verstis licencijuojama veikla gali tik juridiniai asmenys, įsigiję šios veiklos licencijas Lietuvos Respublikos teisės aktų nustatyta tvarka.

 12. Pardavėjas ar paslaugų teikėjas, prekiaujantis ar teikiantis paslaugas viešosiose vietose, savo darbo vietoje privalo turėti:

 12.1. Leidimo originalą;

 12.2. darbuotojo darbo pažymėjimą ir asmens tapatybę patvirtinantį dokumentą arba identifikavimo kortelę.

**III. PREKIŲ PARDAVIMO AR PASLAUGŲ TEIKIMO YPATUMAI**

13. Pardavėjui ar paslaugos teikėjui draudžiama:

13.1. Prekiauti nuo dėžių, turėklų, atramų, grindinio ir panašiai, prekybos ar paslaugų teikimo vietose ne prekybos metu laikyti ir sandėliuoti prekių įpakavimo dėžes, prekių atsargas. Vykdant prekybą ar teikiant paslaugas viešojoje vietoje naudoti vienkartinio plastiko gaminius. Prekybos ar paslaugų teikimo vieta neturi sudaryti kliūčių kitiems asmenims, negali trukdyti eismui, ji turi būti valoma, švari ir tvarkinga, prekės turi būti laikomos tik prekybos įrangoje. Prekybos vietoje naudojama įranga turi būti visiškai sukomplektuota, švari, tvarkinga, nesurūdijusi, nesulankstyta, nudažyta projekte numatytomis spalvomis.

13.2. Prekybos ar paslaugų teikimo vietose naudoti pavėsines, palapines, kurių Projektas yra nesuderintas su šių Taisyklių 6 punkte nurodytomis institucijomis. Šis draudimas negalioja masinių švenčių, mugių metu laikinai teikiantiems paslaugas ar prekiaujantiems verslininkams, įsigijusiems Leidimą nustatytos šventės laikotarpiui.

13.3. Prekiaujant ar teikiant paslaugas viešosiose vietose, triukšmauti, viršijant nustatytas leidžiamas skleidžiamo triukšmo normas. Teikiant paslaugas ar prekiaujant Neringos savivaldybės teritorijoje privaloma laikytis Savivaldybės tarybos patvirtintų Triukšmo prevencijos Neringos savivaldybės viešosiose vietose taisyklių.

13.4. Prekiautojas ar paslaugų teikėjas privalo laikytis Leidime nurodytų sąlygų, neleisti naudotis Leidimu kitiems fiziniams ar juridiniams asmenims, neprekiauti ar neteikti paslaugų su negaliojančiu Leidimu.

14. Teikiant kinkomojo transporto pasivažinėjimo paslaugą, būtina valyti, tvarkyti, dezinfekuoti ekipažų stovėjimo ir pagal poreikį maršrutų judėjimo vietas.

15. Parduodamos prekės ar teikiamos paslaugos turi atitikti Lietuvos Respublikos įstatymuose, techniniuose reglamentuose ir kituose teisės aktuose nustatytus saugos reikalavimus.

16. Prekiauti ar teikti paslaugas viešosiose vietose Savivaldybės teritorijoje leidžiama nuo 8.00 iki 22.00 val.

**IV. PARDAVĖJO AR PASLAUGŲ TEIKĖJO PAREIGOS**

17. Pardavėjas ar paslaugų teikėjas privalo laikytis:

17.1. Leidime nurodytų apribojimų.

 17.2. Lietuvos Respublikos Vyriausybės patvirtintų Mažmeninės prekybos taisyklių.

 17.3. Lietuvos Respublikos paslaugų įstatymo.

 17.4. Lietuvos Respublikos teisės aktų, reglamentuojančių maisto gamybą ir prekybą.

17.5. Lietuvos Respublikos teisės aktų, reglamentuojančių darbo saugos reikalavimus.

17.6. Lietuvos Respublikos teisės aktų, reglamentuojančių potencialiai pavojingų įrenginių priežiūrą ir eksploatavimą.

17.7. šių Taisyklių 6 punkte nurodytų institucijų suderinto Projekto.

17.8. Savivaldybės tarybos patvirtintų teisės aktų, reglamentuojančių viešąją tvarką kurorte.

18. Ne vėliau kaip per 5 darbo dienas (pasibaigus Leidimo galiojimo laikotarpiui) arba Leidimą panaikinus, savo lėšomis išvežti (nukelti) nesudėtingus laikinus statinius, laikinus prekybos ar paslaugų teikimo įrenginius, atrakcionus ir sutvarkyti aplinką (viešoji vieta turi būti tvarkinga, estetiškai nepakitusi, dirvožemis (danga) nepažeista). Neįvykdžius minėto reikalavimo, nesudėtingų laikinų statinių, laikinų prekybos ar paslaugų teikimo įrenginių, atrakcionų, išvežimą (nukėlimą) ir saugojimą, aplinkos sutvarkymą organizuoja Savivaldybės administracija, o Savivaldybės administracijos patirtas išlaidas apmoka asmuo, kuriam buvo išduotas Leidimas, neatsižvelgiant į tai, kam statinys ar įranga nuosavybės teise priklauso.

19. Pardavėjai ar paslaugų teikėjai įrengia darbo vietą savo lėšomis.

**V. LEIDIMO PREKIAUTI AR TEIKTI PASLAUGAS MASINIŲ RENGINIŲ METU IŠDAVIMO TVARKA**

20. Leidimas švenčių, renginių metu išduodamas tik Savivaldybės administracijos direktoriaus įsakymu nustatytam masinio renginio, šventės laikui. Prekybiniai plotai šventės metu organizuojamai mugei nustatomi Savivaldybės administracijos direktoriaus įsakymu patvirtintomis schemomis, kurias rengia šventės organizatorius.

21. Renginių organizatoriai, išreiškę pageidavimą, patys organizuoja prekybą renginio vietoje, pagal Savivaldybės administracijos direktoriaus įsakymu patvirtintą schemą ir tik renginio metu. Kitu atveju, prekybą renginio metu organizuoja Savivaldybės administracija.

22. Už Leidimą masinių renginių metu mokama vietinė rinkliava, kurios dydis nustatytas Savivaldybės tarybos sprendimu patvirtintuose vietinės rinkliavos nuostatuose.

23. Prašymai (Priedas Nr. 3) prekiauti švenčių metu organizuojamose prekybinėse mugėse priimami iki šventės pradžios likus 20 darbo dienų ir registruojami atsižvelgiant į pateikimo datą. Leidimai neišduodami iki šventės pradžios likus vienai dienai ir tuo atveju, jeigu nėra prekybai skirtų vietų.

**VI. LEIDIMO AR PROJEKTO PREKIAUTI AR TEIKTI PASLAUGAS IŠDAVIMO IR PANAIKINIMO TVARKA**

24. Leidimai išduodami atrankos būdu bei atsižvelgiant į asmenų prašymus prekiauti miesto švenčių metu šių Taisyklių 20 ir 21 punktuose numatytais atvejais. Atrankos Leidimams gauti tvarka nurodyta Asmenų, kuriems išduodami leidimai prekiauti ar teikti paslaugas Neringos savivaldybės tarybos nustatytose viešosiose vietose atrankos apraše (toliau tekste – Atrankos aprašas), kuris yra tvirtinamas Savivaldybės administracijos direktoriaus įsakymu. Vietinės rinkliavos mokėjimo tvarka nurodyta Savivaldybės tarybos patvirtintuose Vietinės rinkliavos už leidimo prekiauti ar teikti paslaugas Neringos savivaldybės nustatytose viešosiose vietose išdavimą nuostatuose.

25. Leidimai po atrankos įvykdymo išduodami einamųjų metų kalendoriniam laikotarpiui.

 26. Atranka dėl pirmumo teisės įsigyti Leidimą per einamuosius kalendorinius metus organizuojama ne rečiau nei kartą per ketvirtį.

 27. Išduodamą Leidimą pasirašo Savivaldybės administracijos direktorius arba jo įsakymu įgaliotas Verslo ir strateginės plėtros skyriaus darbuotojas, o Projektą patvirtina Architektūros skyriaus darbuotojas. Leidimas užregistruojamas Leidimų prekiauti ar teikti paslaugas Neringos savivaldybės tarybos nustatytose viešosiose vietose registracijos žurnale (Priedas Nr. 4). Projektas, suteikiantis teisę teikti paslaugas ar vykdyti prekybą nuomos (panaudos) sutarties pagrindu valdomuose (naudojamuose) žemės sklypuose *–* Leidimų išdavimo prekiauti ar teikti paslaugas nuomos (panaudos) sutarties pagrindu valdomuose (naudojamuose) žemės sklypuose pasirašomas Architektūros skyriaus darbuotojo ir registruojamas žurnale (Priedas Nr. 5). Asmuo, gaudamas Leidimą ar suderinęs Projektą, pasirašo, kad įsipareigoja laikytis Neringos savivaldybės prekybos viešosiose vietose taisyklių reikalavimų. Išduotų Leidimų ir Projektų sąrašas skelbiamas Savivaldybės internetinėje svetainėje [www.neringa.lt](http://www.neringa.lt).

28. Pardavėjas ar paslaugų teikėjas, pametęs ar kitaip praradęs Leidimą, privalo raštu ar elektroninėmis priemonėmis, tiesiogiai arba per kontaktinį centrą (https://messagebox.verslovartai.lt) Savivaldybės administracijai pateikti motyvuotąprašymą (laisva forma) dėl Leidimo dublikato išdavimo. Verslo ir strateginės plėtros skyrius ne vėliau kaip per 5 darbo dienas nuo prašymo Leidimo dublikatui išduoti gavimo, išduoda Leidimo dublikatą su žyma „Dublikatas“ ir Savivaldybės administracijos direktoriaus įgalioto darbuotojo parašu.

 29. Leidimo arba Projekto galiojimą sustabdo, galiojimo sustabdymą panaikina arba galiojimą panaikina Savivaldybės administracijos direktorius savo įsakymu ir apie Leidimo arba Projekto naikinimą skelbiama Savivaldybės internetinėje svetainėje [www.neringa.lt](http://www.neringa.lt).

 30. Leidimo turėtojas negali savo vardu įgalioti kitų asmenų verstis Leidime nurodyta veikla (išskyrus Lietuvos Respublikos galiojančiuose teisės aktuose nustatytais atvejais) ar pagal sutartį perduoti jiems šios teisės.

 31. Prekybos ar paslaugų teikimo vietoje informacija apie šioje vietoje dirbantį asmenį turi būti vieša.

 32. Leidimas ar Projektas panaikinamas Savivaldybės administracijos direktoriaus įsakymu, kai:

 32.1. Nustatoma, kad Atrankos apraše nurodytuose dokumentuose pateikti klaidingi duomenys.

 32.2. Leidimo ar Projekto turėtojas (fizinis asmuo ar juridinio asmens darbuotojas, savininkas ar vadovas) du kartus toje pačioje prekybos ar paslaugų teikimo viešojoje vietoje per Leidimo ar Projekto galiojimo laikotarpį pažeidė šių Taisyklių reikalavimus, jų darbo vietos faktiškai užimamas plotas ar laikinų įrenginių paslaugai teikti skaičius buvo didesnis už nurodytą Leidime ar Projekte, ir jam paskirtos administracinės nuobaudos už šių Taisyklių pažeidimus.

32.3. Nustatoma, kad Leidimas buvo perduotas kitiems asmenims.

33. Leidimas naikinamas, jei Leidimo turėtojas raštu ar elektroninėmis priemonėmis, tiesiogiai ar per kontaktinį centrą Savivaldybės administracijai pateikia prašymą dėl Leidimo panaikinimo, nes dėl priimtų įstatymų ar kitų teisės aktų pasikeitimo nebegali pasinaudoti išduoto Leidimo suteiktomis teisėmis.

34. Leidimas neišduodamas ar Projektas nederinamas, jeigu:

34.1. Asmuo pagal Savivaldybės administracijos ir kitų jos įstaigų parengtus skolininkų sąrašus skolingas Savivaldybei, jos institucijoms.

34.2. Pateikti ne visi Atrankos apraše nurodyti dokumentai ir derinimai arba jie netinkamai įforminti.

34.3. Vienerius metus nuo Leidimo galiojimo panaikinimo dienos Asmenims, kuriems buvo panaikintas Leidimo ar Projekto galiojimas šių Taisyklių 32 punkte nurodytais atvejais toje pačioje prekybos ar paslaugų teikimo viešojoje vietoje.

34.4. Asmenims, jaunesniems kaip 18 metų, kurių civilinis veiksnumas nenustatytas vadovaujantis Lietuvos Respublikos civilinio kodekso 2.5 ir 2.9 straipsniais.

35. Sprendimas Leidimą neišduoti ar nederinti Projektą, sustabdyti Leidimo ar Projekto galiojimą arba panaikinti Leidimo ar Projekto galiojimą gali būti ginčijamas Lietuvos Respublikos įstatymų nustatyta tvarka.

**VII. KONTROLĖ**

36. Kaip laikomasi šių Taisyklių, kontroliuojama vadovaujantis Lietuvos Respublikos teisės aktų nustatyta tvarka, Savivaldybės administracijos nustatytais teisės aktais.

37. Verslo ir strateginės plėtros skyrius iki einamųjų metų gruodžio 1 d. Savivaldybės administracijos direktoriui pateikia ataskaitą apie prekybą ar paslaugų teikimą Savivaldybės tarybos nustatytose viešosiose vietose.

**VIII. ATSAKOMYBĖ**

38. Pardavėjas ar paslaugų teikėjas, pažeidęs šias Taisykles, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_